ད་ཐེངས་འཚམས་འདྲི་གནང་རིང་།ཀྲུའུ་ཞི་ཞི་ཅིན་ཕིང་དང་ཙུང་ཐུང་ཕུ་ཅིང་རྣམ་གཉིས་ནས་དུས་མཚམས་རྗེས་མའི་རྒྱལ་ཁབ་གཉིས་པོའི་དངོས་གཉེར་མཉམ་ལས་ཀྱི་ཁ་ཕྱོགས་འཆར་འགོད་གནང་བ་དང་།རྒྱུད་གཅིག་ལམ་གཅིག་མཉམ་སྐྲུན་དང་ཡོ་རོབ་དང་ཨེ་ཤ་ཡའི་དཔལ་འབྱོར་མནའ་འབྲེལ་གཉིས་འབྲེལ་མཐུད་མུ་མཐུད་གཏིང་ཟབ་བྱ་རྒྱུ་དང་།གཙོ་གནད་ཐོག་ནུས་ཁུངས་དང་།ཞིང་ལས།ཚན་རྩལ་གསར་སྐྲུན།དངུལ་རྩ་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་རྒྱག་རྒྱུ།འཐབ་ཇུས་རང་བཞིན་གྱི་རྣམ་གྲངས་ཆེན་པོར་སྐུལ་འདེད་བརྟན་པོ་གཏོང་རྒྱུ།མཉམ་ལས་ཀྱི་འཕར་གནས་གསར་པ་ཧུར་ཐག་གཏོད་རྒྱུ་བཅས་གྲོས་གཏན་འཁེལ་ཡོད།ཀྲུའུ་ཞི་ཞི་ཅིན་ཕིང་གིས་ཙུང་ཐུང་ཕུ་ཅིང་དུས་སང་ཀྲུང་གོར་སྐབས་གཉིས་པའི་རྒྱུད་གཅིག་ལམ་གཅིག་གི་རྒྱལ་སྤྱིའི་མཉམ་ལས་ཀྱི་མཐོ་རིམ་གླེང་སྟེགས་ལ་ཞུགས་པར་ཕེབས་རྒྱུར་གདན་ཞུ་གནང་བ་དང་།ཙུང་ཐུང་ཕུ་ཅིང་ནས་རང་སར་ཞལ་བཞེས་གནང་ཡོད།རྒྱལ་ཁབ་གཉིས་པོའི་གཙོ་བདག་ནས་ལྷན་དུ་ཀྲུང་གོ་དང་ཨུ་རུ་སུའི་དཔལ་འབྱོར་ཉོ་ཚོང་མཉམ་ལས་ཀྱི་པར་རིས་འགྲེམ་སྟོན་ལ་གཟིགས་སྐོར་གནང་བ་མ་ཟད།ཕྱོགས་གཉིས་མཉམ་ལས་ཡིག་ཆ་རབ་དང་རིམ་པར་མིང་རྟགས་འགོད་པར་བདེན་དཔང་གནང་བ་དེའི་ཐོག་ནས་ཕྱོགས་གཉིས་པོའི་མཉམ་ལས་ཀྱི་བར་ཁམས་རྒྱ་ཆེན་པོ་ཡོད་པ་མངོན་ཡོད།རྒྱལ་ཁབ་གཉིས་པོའི་གཙོ་བདག་ནས་ཀྲུང་གོ་དང་ཨུ་རུ་སུའི་ས་གནས་འགོ་ཁྲིད་ཀྱི་སྐད་ཆ་ཤོད་རེས་གྲོས་ཚོགས་ལ་ལྷན་དུ་ཞུགས་གནང་བ་མ་ཟད།རྒྱང་ཤར་གྱི་ཉམས་འགྱུར་ཁྲོམ་གཞུང་དུ་གཟིགས་སྐོར་དང་རྟོག་ཞིབ་གནང་ཡོད།ཀྲུའུ་ཞི་ཞི་ཅིན་ཕིང་གིས་ད་ལོ་དང་དུས་སང་ལོ་གཉིས་རིང་གི་ཀྲུང་གོ་དང་ཨུ་རུ་སུའི་ས་གནས་མཉམ་ལས་སྤེལ་རེས་ལོའི་གོ་སྐབས་དང་བསྟུན་ནས་རྒྱལ་ཁབ་གཉིས་པོའི་ས་གནས་མཉམ་ལས་ཀྱི་དུས་རབས་གསར་པ་གཏོད་དགོས་པའི་ནན་བཏོན་གནང་ཡོད་པ་རེད།